328 borgere i Frederikshavns Kommune har i dag mistet deres hjælp fra IMS Service, der er gået konkurs.

Endnu en gang går et privatdrevet hjemmeservice-firma konkurs, og endnu en gang må kommunen tage over. I Frederikshavn Kommune blev formand for socialudvalget, Jørgen Tousgaard, orienteret klokken 13 om konkursen. - Kommunens beredskab træder til med det samme. 328 borgere er berørt af konkursen, hvoraf 104 borgere får pleje, fortæller Jørgen Tousgaard. Alle berørte borgere bliver kontaktet hurtigst muligt af kommunen, hvorefter det er op til borgerne selv, om man vil fortsætte med en af de blot to tilbageværende hjemmeserviceaktører, der har aftale med Frederikshavn Kommune, eller om man vil vælge den kommunale hjemmepleje. Døgntelefonen hos IMS Service er lukket, og det har ikke været muligt at få kontakt med stifter af firmaet, Iben Simonsen.